Leerders vas vir kaping, moordArgieffoto Twee leerders, onderskeidelik 16 en 18 jaar oud, van Steynsrus in die Vrystaat is in hegtenis geneem in verband met die kaping en moord op ŉ motoris wat vir hulle ŉ rygeleentheid gegee het. Sers. Ian Gaobepe, polisiewoordvoerder, het Dinsdag aan Maroela Media gesê die twee het na bewering Vrydagaand 29 Julie saam uitgegaan. “Een van die seuns het sy stiefpa se vuurwapen gesteel, waarna hulle na ŉ gewilde oplaaipunt vir rylopers buite Steynsrus is. ŉ Man in ŉ rooi Toyota Tazz het vir hulle ŉ rygeleentheid aangebied.” Hulle is van Steynsrus deur Kroonstad, waarna die tieners die motoris gevra het om stil te hou. Die bestuurder is doodgeskiet en sy liggaam is in die veld langs die pad gelos. “Die seuns het vir ŉ aand uit in Kroonstad gegaan en later die vuurwapen teruggeneem en gaan bêre sonder dat hul stiefpa enige onraad gemerk het. Sowat ŉ week later het hulle met die gekaapte motor na Khuma buite Stilfontein in Noordwes gery waar hulle dit vir kontant probeer verkoop het.” Daar het die potensiële koper onraad gemerk en die polisie in kennis gestel wat dadelik reageer het. Die twee is op 10 Augustus deur die Khuma-polisie in hegtenis geneem op aanklag van die besit van ŉ vermeende gesteelde voertuig. “By nadere ondersoek is daar vasgestel dat die voertuig ŉ paar dae tevore gekaap is. Die seuns het aan die polisie gaan uitwys waar hulle na bewering die motor gekaap en die eienaar se liggaam gestort het.” Met die Khuma-polisie se aankoms op die toneel, was polisiebeamptes van Kroonstad reeds daar nadat ŉ verbyganger op die erg ontbinde liggaam van die bestuurder afgekom en hulle ontbied het. Die seuns, wie se name nie genoem mag word nie, het op 12 Augustus in die Kroonstad-landdroshof verskyn op aanklagte van kaping en moord. Die 16-jarige is in die sorg van sy ouers vrygelaat. Die 18-jarige bly in aanhouding. Albei moet weer op 19 Augustus in die hof verskyn. Meer inligting oor die slagoffer was nie dadelik bekend nie.